มาตรการกระตุ้นศก.ดันเก็บรายได้รัฐกระเตื้อง
จัดเก็บรายได้รัฐบาลปีงบ58 ออกตัวดี กรมสรรพากรประเดิม 15 วันเกินเป้า ผลจากมาตรการกระตุ้นเศรษฐกิจชุดใหญ่ของรัฐบาล
20 ต.ค. 2557

จัดเก็บรายได้รัฐบาลปีงบ58 ออกตัวดี กรมสรรพากรประเดิม 15 วันเกินเป้า ผลจากมาตรการกระตุ้นเศรษฐกิจชุดใหญ่ของรัฐบาล
เมื่อวันที่ 20 ต.ค. นายประสงค์ พูนธเนศ อธิบดีกรมสรรพากร เปิดเผยว่า การเก็บรายได้ของกรมสรรพากรปีงบประมาณ 2558 ช่วง 15 วันแรกของเดือน ต.ค. กรมสรรพากรเก็บรายได้สูงกว่าเป้า 1,400 ล้านบาท โดยการเก็บภาษีได้เกินเป้าทุกตัว โดยเฉพาะการเก็บภาษีมูลค่าเพิ่ม เป็นผลจากมาตรการกระตุ้นเศรษฐกิจของรัฐบาล เร่งการใช้จ่ายและลงทุนภาครัฐ ทำให้เอกชนลงทุนตาม เกิดการจ้างงาน มีการบริโภคเพิ่มขึ้น
นอกจากนี้ ยังเป็นผลจากมาตรการที่รัฐบาลจ่ายเงินช่วยเหลือชาวนาไร่ละ 1,000 บาท แต่ไม่เกิน 1.5 หมื่นบาทต่อครอบครัว รวมถึงมาตรการช่วยเหลือเกษตรที่ปลูกยางเป็นวงเงินอีก 7 หมื่นล้านบาท จะมีส่วนสำคัญทำให้การบริโภคของประเทศขายตัวเพิ่มขึ้นได้มาก
สำหรับการเก็บรายได้ของกรมสรรพากร ทั้งปีงบประมาณ 2558 คาดว่าจะได้ตามเป้า 1.96 ล้านล้านบาท ซึ่งขณะนี้กรมสรรพากรได้เสนอแผนปฎิรูปภาษีหลายตัวให้กระทรวงการคลังพิจารณา ซึ่งหนึ่งในนั้นคือการทำความเข้าใจผู้ประกอบการเสียภาษีอีคอมเมิร์ซ 9 หมื่นราย ให้มาเสียให้ถูกต้องเพื่อที่ไม่โดนค่าปรับและเงินเพิ่มย้อนหลังจนกระทบกับฐานะการดำเนินกิจการ